Návrh na skrátené legislatívne konanie

Návrh zákona o lesoch vychádza zo spoločenského poslania lesov ako jednej z najdôležitejších zložiek životného prostredia a zároveň ako producenta obnoviteľnej suroviny – drevnej hmoty. Nadväzuje na bohatú tradíciu minulého lesníckeho zákonodarstva a súčasne sa zameriava na zabezpečenie modernej koncepcie trvalo udržateľného hospodárenia v lesoch, ktorá sa definuje ako správa a využívanie lesov a lesnej pôdy takým spôsobom, aby sa zachovala ich biologická diverzita, produkčná a regeneračná schopnosť, vitalita a schopnosť plniť v súčasnosti aj v budúcnosti zodpovedajúce funkcie na miestnej, regionálnej a národnej úrovni, pričom sa tým nespôsobí poškodenie ostatných ekosystémov. 
V poslednom desaťročí zosilnel v celosvetovom meradle tlak na zachovanie existencie lesov a posilnenie všetkých ich funkcií. Uvedené požiadavky sa presadzujú v rámci koncepcie trvalo udržateľného hospodárenia v lesoch. V SR v zhode s týmto vývojom základné princípy štátnej lesníckej politiky vymedzujú lesnému hospodárstvu okrem produkčných funkcií aj úlohy starostlivosti o životné prostredie a zabezpečovanie verejnoprospešných funkcií lesov. Predpokladom plnenia uvedených úloh je zachovanie samotnej existencie lesa, ako nositeľa týchto funkcií. 
	Ustanovenia predkladaného návrhu zákona vychádzajú z vyššie uvedených princípov a sú v súlade tiež s cieľmi štátnej environmentálnej politiky schválenými vládou SR a Národnou radou SR v Stratégii, zásadách a prioritách štátnej environmentálnej politiky a v Národnom environmentálnom akčnom programe II (uznesenie vlády SR č. 1112/1999). Priority stratégie (ochrana ovzdušia, zabezpečenie pitnej vody, ochrana pôdy, problematika odpadov, zachovanie biologickej diverzity, ochrana a racionálne využívanie prírodných zdrojov) sú v súlade s koncepciou trvalo udržateľného hospodárenia v lesoch a deklarujú sa už v ustanovení § 1 písm. a), podľa ktorého je účelom navrhovaného zákona „zachovanie, zveľaďovanie a ochrana lesov ako zložky životného prostredia a prírodného bohatstva krajiny pre plnenie ich nenahraditeľných funkcií“.
Návrh zákona o lesoch bol súbežne vypracovaný s návrhom zákona o ochrane prírody a krajiny, ktorý bol v skrátenom legislatívnom konaní schválený dňa 25.6.2002 v pléne Národnej rady Slovenskej republiky.
Nakoľko z celkovej výmery chránených území s 2. – 5. stupňom ochrany sa až 70 % dotýka lesného fondu, čo predstavuje 43 % z celkovej výmery lesov Slovenska je nevyhnutné, aby oba navrhované zákony boli schválené s rovnakou účinnosťou od 1.1.2003, pretože spolu veľmi úzko súvisia, najmä v oblasti spracovania drevnej hmoty, náhrady majetkovej ujmy, zachovania významných biotopov a schvaľovania a povoľovania zmien lesných hospodárskych plánov.
Návrh zákona svojou problematikou patrí medzi prioritné oblasti aproximácie práva          uvedené v čl. 70 Európskej dohody o pridružení (oblasť životného prostredia, ochrana zvierat a rastlín).
V negociačnej pozícii ku kapitole 22 – životné prostredie a kapitole 7 – poľnohospodárstvo prevzala Slovenská republika záväzok akceptácie acquis a pripravenosti na jeho implementáciu.
V nadväznosti na uvedené sa v súlade so zákonom NR SR č. 350/1996 Z.z. o rokovacom poriadku Národnej rady Slovenskej republiky predkladá návrh na skrátené legislatívne konanie.